ΕΞΩΧΡΗΜΑΤΙΣΤΗΡΙΑΚΗ ΜΕΤΑΒΙΒΑΣΗ ΑΥΛΩΝ ΑΞΙΟΓΡΑΦΩΝ ΜΕ ΑΠΕΥΘΕΙΑΣ ΕΝΤΟΛΗ ΤΟΥ ΔΙΚΑΙΟΥΧΟΥ

Κανονισμός Λειτουργίας Ελληνικού Κεντρικού Αποθετηρίου Τίτλων   
(Απόφαση 17 ΔΣ ATHEXCSD)

**Απαιτούμενες ενέργειες από μέρους των συμβαλλομένων για την μεταβίβαση Αξιογράφων με Αίτηση του Δικαιούχου:**

1. **Δέσμευση** των προς μεταβίβαση αξιογράφων από τον Συμμετέχοντα, με αιτία δήλωση πρόθεσης μεταβίβασης (ο παραδίδων απευθύνεται στον Συμμετέχοντα που τηρεί τα αξιόγραφα και του δίνει σχετική εντολή για την εν λόγω δέσμευση).
2. Υποβολή στην ATHEXCSD **ιδιωτικού συμφωνητικού ή συμβολαιογραφικού εγγράφου** εξωχρηματιστηριακής μεταβίβασης λόγω πώλησης, δωρεάς ή Γονικής Παροχής, μεταξύ των συμβαλλομένων μερών, με βεβαιωμένο το γνήσιο της υπογραφής τους από διοικητική αρχή, εφόσον οι συμβαλλόμενοι δεν υπογράψουν ενώπιον του αρμοδίου στελέχους της ATHEXCSD.

Στο ιδιωτικό Συμφωνητικό πρέπει να αναφέρονται τα ακόλουθα στοιχεία για παραδίδοντα και παραλαβόντα:

*α) Ονοματεπώνυμο και πατρώνυμο για φυσικό πρόσωπο ή επωνυμία για νομικό πρόσωπο*

*β) Ο νόμιμος εκπρόσωπος του νομικού προσώπου*

*γ) Αριθμός πιστοποιητικού αναγνώρισης και ημερομηνία έκδοσης αυτού, εφόσον*

*πρόκειται για φυσικό πρόσωπο*

*δ) Α.Φ.Μ. και Δ.Ο.Υ.*

*ε) Κωδικός L.E.I. εφόσον πρόκειται για νομικό πρόσωπο*

*στ) Μερίδα και Λογαριασμός Αξιογράφων Σ.ΑΤ. των συμβαλλομένων*

*ζ) Τα Αξιόγραφα που θα μεταβιβαστούν*

*η) Η ποσότητα κάθε Αξιογράφου*

*θ) Η τιμή σε ευρώ ανά Αξιόγραφο*

*ι) Το ποσό που προκύπτει από τον πολλαπλασιασμό της ποσότητας κάθε Αξιογράφου επί της τιμής αυτού*

*ια) Το συνολικό ποσό του τιμήματος της μεταβίβασης σε ευρώ.*

Επίσης, στο ιδιωτικό συμφωνητικό πρέπει να αναφέρεται ότι οι αξίες που μεταβιβάζονται είναι ελεύθερες βαρών και, στην περίπτωση πώλησης, ότι το τίμημα έχει καταβληθεί τοις μετρητοίς στον παραδίδοντα από τον παραλαβόντα.

1. Υποβολή στην ATHEXCSD **αίτησης Εξωχρηματιστηριακής Μεταβίβασης** (έντυπο **ΑΙΤ018**) πλήρως συμπληρωμένης.
2. Καταβολή στην ATHEXCSD **των αντίστοιχων δικαιωμάτων,** σύμφωνα με την Απόφαση 18 Δ.Σ. ATHEXCSD:

* Ποσοστό 0,08% επί της αξίας της μεταβίβασης, από κάθε συμβαλλόμενο. Για τον υπολογισμό, λαμβάνεται ως αξία μεταβίβασης η μεγαλύτερη μεταξύ της αναγραφόμενης στο ιδιωτικό συμφωνητικό (ή συμβολαιογραφικό έγγραφο) και αυτής που προκύπτει ως το γινόμενο της ποσότητας επί της τιμής κλεισίματος του αξιογράφου την ημέρα κατάθεσης των εγγράφων, με ελάχιστη χρέωση το ποσό των 40 € ανά συμβαλλόμενο.
* Η ATHEXCSD (σύμφωνα με τα άρθρα 50 & 59 παρ.9 του ν.5073/2023 όπως ισχύει), εισπράττει για λογαριασμό του Ελληνικού Δημοσίου φόρο **0,1%** επί της αξίας της συναλλαγής πώλησης επί μετοχών που βαρύνει τον παραδίδοντα (δεν ισχύει σε περίπτωση δωρεάς/γονικής παροχής).

**Σημειώσεις:**

* Η **αίτηση Εξωχρηματιστηριακής Μεταβίβασης** (έντυπο ΑΙΤ018) αρκεί να έχει απλές υπογραφές.
* Σε περίπτωση που ένα εκ των συμβαλλομένων μερών είναι **Νομικό Πρόσωπο** απαιτείται: α) να προσκομισθεί στην ATHEXCSD αντίγραφο δημοσιευμένου πρακτικού του σχετικού καταστατικού του οργάνου, όπου ορίζεται ο νόμιμος εκπρόσωπος του Νομικού Προσώπου, β) να έχει καταχωρηθεί κωδικός LEI στην μερίδα του νομικού προσώπου.
* Αν ο συμβαλλόμενος παραλαβών είναι **ανήλικος** (κάτω τον 18 ετών) μεταβίβαση μπορεί να γίνει μόνο λόγω δωρεάς ή γονικής παροχής. Στην περίπτωση αυτή απαιτείται συμβολαιογραφικό έγγραφο. Ειδικά για τη γονική παροχή και με την προϋπόθεση ότι ο ανήλικος έχει συμπληρώσει το 10ο έτος, μπορεί να γίνει και με ιδιωτικό συμφωνητικό, το οποίο υπογράφουν και οι δύο συμβαλλόμενοι, άλλως (αν είναι κάτω των 10 ετών) απαιτείται επίσης συμβολαιογραφικό έγγραφο.
* Αν η εξωχρηματιστηριακή μεταβίβαση αφορά **δωρεά ή γονική παροχή**, τότε απαιτείται και η προσκόμιση πιστοποιητικού του άρθρου 105 Ν.2961/2001 (από Δ.Ο.Υ.). Εναλλακτικά και σύμφωνα με την παρ. 5 του άρθρου 26 ν. 3220/2004 όπως ισχύει, αντί του πιστοποιητικού προσκομίζεται από τον υπόχρεο σε φόρο αντίγραφο της οικείας δήλωσης φόρου, καθώς και Υπεύθυνη Δήλωση του άρθρου 8 του ν. 1599/1986, με την οποία δηλώνεται ότι τα στοιχεία που προκύπτουν από την προσκομιζόμενη δήλωση φόρου δεν έχουν μεταβληθεί και ότι έχει εξοφληθεί ολόκληρος ο φόρος. Επί της Υπεύθυνης Δήλωσης βεβαιώνεται από διοικητική αρχή ή μέσω gov.gr το γνήσιο της υπογραφής.
* Αν η εξωχρηματιστηριακή μεταβίβαση αφορά **δωρεά υφιστάμενων μετοχών σε στελέχη ή δικαιούχους Αξιογράφων Εκδοτών ή Διαχειριστών Κεφαλαίων** συνεπεία εταιρικής ή άλλης συναφούς πράξης, στα πλαίσια επίτευξης στόχων ή επέλευσης συγκεκριμένου γεγονότος, προσκομίζεται μαζί με την αίτηση και το ιδιωτικό συμφωνητικό κατάσταση με τα ονόματα των δικαιούχων και τις ποσότητες που παραλαμβάνει έκαστος, καθώς και ακριβές αντίγραφο της απόφασης του διοικητικού οργάνου του Εκδότη ή Διαχειριστή Κεφαλαίων που αποφάσισε την εταιρική ή άλλη συναφή πράξη. Η εν λόγω μεταβίβαση διενεργείτε χωρίς την προσκόμιση πιστοποιητικού του άρθρου 105 Ν.2961/2001 (από Δ.Ο.Υ.) σύμφωνα με την εγκύκλιο Ε2208/2020.
* Οι **ανακοινώσεις των συναλλαγών** για την εκπλήρωση των υποχρεώσεων της MiFID II πραγματοποιούνται από τους εμπλεκόμενους Συμμετέχοντες.